Helsingin käräjäoikeus on tuominnut 20-vuotiaan miehen 4 vuoden ehdottomaan vankeusrangaistukseen marraskuussa Helsingin Hesperian puiston raiskauksesta.

Raiskaus tapahtui marraskuun lopussa Helsingin Hesperian puistossa Töölönlahden lähellä. Nuori nainen oli palaamassa pikkujouluista kotiin aamuneljän aikaan, kun irakilaismies tarttui häneen takaapäin, raahasi Oopperatalon lähellä olevaan pusikkoon, kuristi ja raiskasi. Uhri pääsi ensin pakenemaan, mutta mies sai tämän uudelleen kiinni.

Syyttäjä ja uhri vaativat miehelle neljän ja puolen vuoden vuoden tuomiota. Oikeus päätyi tuomitsemaan Sajjad Hassoon Chasib Al-Saedin neljäksi vuodeksi vankeuteen törkeästä raiskauksesta. Lisäksi hän joutuu korvaamaan uhrille henkisestä kärsimyksestä sekä kivusta, särystä ja muusta tilapäisestä haitasta yhteensä yli 18 000 euroa.

Lain mukaan vähimmäisrangaistus törkeästä raiskauksesta on kaksi vuotta vankeutta, maksimi taas kymmenen vuotta. Mies itse ilmoitti oikeudelle noin kolmen vuoden vankeustuomion olevan riittävä törkeästä raiskauksesta.

Käräjäoikeuden mukaan raiskaus on ollut kokonaisuudessaan törkeä ottaen huomioon muun muassa osapuolten välisen suuren fyysisen kokoeron ja teon yllätyksellisyyden nuorelle naiselle.

– Vastaajan syyksi luettua rikosta onkin perusteltua pitää kokonaisuutena arvioiden erityisen vahingollisena ja vaarallisena, oikeuden päätöksessä todetaan.

Tuomion mukaan nainen sai myös suojaamattomassa yhdynnässä klamydian, jonka takia hän pelkää yhä jäävänsä lapsettomaksi. Lisäksi hän sai useita hankaumajälkiä ja ruhjeita kasvojen ja kaulan alueelle. Uhri on joutunut raiskauksen aiheuttamana stressihäiriön seurauksena intensiiviseen psykoterapiaan.

Kiisti kuristamisen

Al-Saedi myönsi poliisikuulusteluissa syyllistyneensä raiskaukseen, mutta kiisti teon olleen erityisen raaka. Hän myös kiisti kuristaneensa naista tai tartuttaneensa sukupuolitaudin. Oikeudessa mies vaikeni teostaan.

Käräjäoikeus katsoi kuitenkin toteen näytetyksi, että Al-Saedi kuristi uhriaan kaulahuivilla, jossa oli solmu ja esti tämän hengittämistä myös käsin. Oikeus muistutti tuomion perusteluissa, että kuristamista voidaan pitää erityisen vaarallisena väkivaltana.

Nainen kertoi poliisikuulusteluissa ja oikeudessa, että kuristaminen alkoi kun hän oli aluksi lähtenyt pois paikalta. Tilanne sai alkunsa kun ulkomaalainen mies oli koputtanut häntä selkään puistossa. Mies oli puhunut huonoa englantia ja oli pyytänyt tulta. Lisäksi mies oli pyytänyt tulemaan kotiinsa ja oli tarjonnut kannabista.

Naisen kieltäydyttyä ja käännyttyä jatkamaan matkaa hän oli yhtäkkiä tuntenut miten mies oli takaapäin laittanut kaulahuivin ja käden uhrin suun eteen. Tämän jälkeen nainen oli päässyt hetkeksi irti ja saanut otettua muutaman juoksuaskeleen, mutta mies oli ottanut hänet kiinni ja raahattua pensaikkoon.

Nainen kertoi kamppailleensa vastaan kaikilla voimillaan. Mies oli kuitenkin huomattavasti isokokoisempi ja vahvempi. Lisäksi hän naisen mukaan toimi määrätietoisesti ja oli psykoottisessa mielentilassa.

Pyysi FB-kaveriksi

Raiskaaja jäi teon jälkeen nopeasti kiinni, sillä nainen sai miehen henkilöllisyyden heti selville.

– Näytin, että hänen (raiskaaja) kännykkänsä oli pudonnut. Mies ilahtui, otti sen ja kysyi ”Facebook”. Hän ehdotti, että tulisin hänen kaverikseen, nainen kertoi oikeudessa.

Raiskaajan lähdettyä paikalta nainen kertoo olleensa sokissa, eikä tiennyt missä oli vaikka paikka oli tuttu. Pysäytettyään ohikulkeneen miehen hän meni tämän kanssa tekemään tapahtuneesta ilmoituksen poliisille. Poliisille nainen näytti kännykässä olevat tiedot ja kuvat ”Facebook-kaverista”. Kuvat välitettiin heti poliisipartioille. Mies saatiinkin pian kiinni Finlandia-talon takaa.

Al-Saedi saapui Iltalehden tietojen mukaan Suomeen syyskuussa turvapaikanhakijana.

Oikeus passitti miehen Vantaan vankilaan. Tuomio ei ole vielä lainvoimainen.